A conquiesta rusa encomenzó en 1865 quan prenioron Taxquent. Os rusos creyoron dos rechimens: l'administración directa en o gobierno de Turquestén, (que incluiba Taxquent, Fergana y Sarmagant) y o protectorato sobre o Emirato de Bukhara y o Khanato de Khiva, on se manteneba a tradición administrativa y relichiosa local. Manimenos amaneixió una burguesía turquestanesa que recibió o hadidismo d'os comerciants y intelectuals tartres en Taxquent y Bukhara. En 1908 fan acto de presencia os "Chóvens Bukhareses", antirrusos, panislamicos y reformistas que copiaban o modelo d'os "Chóvens Turcos". En 1917 un congreso celebrato en Taxquent reunió a turquestaneses y tartres. A mayor parte prefirió aliniar-se con os democratas de Rusia contra as cherarquías musulmanas conservadoras y creyar un estato islamico federato con o estato ruso. En octubre de 1917 os bolqueviques ocuporon Taxquent excluindo d'o gobierno a los intelectuals musulmans. En noviembre de 1917 en Cocand se proclamó o Estato Islamico autonomo de Turquestén. O soviet de Taxquent lanzó una expedición contra Cocand en febrero 1918 y se creyó en abril a RSSA de Turquestén. Os bolcheviques rematoron por fer concesions a lo islam porque no i teneban l'apoyo d'os colons rusos, d'esta traza bells liders d'o movimiento hadidista s'unioron a lo partito comunista. En 1919 esclató en Fergana a revuelta d'os basmachis y s'estendilló por tot o sur de Turquestén dica Turcmenistán, que se fundió en 1922. En 1917 os musulmans innovadors demandoron reformas que no obtenioron. En setiembre de 1920 deposoron a lo emir con l'aduya de tropas rusas y establioron una republica popular sovietica que s'adhibió a la URSS en 1924. En Khiva se desvinió lo mesmo con a proclamación d'una republica popular en Khorezm en 1920 e l'anexión por a URSS en 1923. En a decada de 1920 y principios d'a decada de 1930 muitos uzbecos se refuchioron en Afganistán fuyindo d'as autoridatz sovieticas.